Mo dingwageng tse di fetileng, botshelo bo ne bo sa raraana e bile bo ne bo tsamaya ka bonya. Batho ba ne ba tshela tumalanong le medikologo ya tlholego—nako ya motshegare e ne e le ya go bereka, mme ya bosigo e le ya go nna le ba lelapa la gago le go robala. Gompieno, go na le mabaka a le mantsinyana a a dirang gore batho ba ikutlwe ba lapile e bile ba tsenwe ke letsapa. Baebele e kgothaletsa gore re nne tekatekano le go “itekanela sentle [mo mogopolong].” (Tito 2:12; Bafilipi 4:5) Batho ba le bantsi gompieno ga ba tekatekano mme ba feteletsa dilo malebana le go batla kalafi, le fa se se ka tswa se raya go itlhokomolosa bomoya jwa bone. Bangwe ba feleletsa ba amogela dikalafi tse di belaetsang tse di ka nnang tsa ba utlwisa botlhoko. Ba bangwe ba senya madi le nako ka dikalafi tse di sa thuseng kgotsa le e leng tse di ka nnang tsa nna kotsi.